**Zmluva o dielo**

**Objednávateľ:**

Obchodné meno: **Slovenská konsolidačná, a.s.**

Sídlo: Cintorínska 21, 814 99 Bratislava

IČO: 35 776 005

Zápis v registri: Obchodný register Okresného súdu Bratislava I, oddiel: Sa, vložka č.: 2257/B

Zastúpená : Ing. Brianom Liptákom, predsedom predstavenstva

 Ing. Eduardom Čengelom, členom predstavenstva

(ďalej ako „**objednávateľ**“ alebo **„SK, a.s.“**)

a

**Zhotoviteľ:**

Obchodné meno:

Sídlo:

IČO:

Zápis v registri:

Zastúpená:

(ďalej ako „**zhotoviteľ**“)

Objednávateľ a zhotoviteľ ďalej spolu aj ako „**zmluvné strany**“ a samostatne aj ako z**mluvná strana**“

**I.**

**Preambula**

1. Objednávateľ prevádzkuje integračný komponent ÚPVS-ADAPTER v technologických priestoroch dátového centra Perpetuus. Jedná sa o tzv. cloudové riešenie. S cieľom obstarať pre objednávateľa nový komponent pre integráciu na spoločné moduly ústredného portálu verejnej správy s prevádzkou na vlastnej infraštruktúre uzatvárajú zmluvné strany nasledujúcu zmluvu:

**II.**

**Predmet plnenia**

1. Zhotoviteľ sa zaväzuje zabezpečiť pre objednávateľa nasledujúci predmet plnenia:
	1. Funkčná špecifikácia predmetu plnenia

Zhotoviteľ sa zaväzuje zabezpečiť pre objednávateľa vytvorenie integračného komponentu na elektronické služby spoločných modulov a prístupových komponentov ústredného portálu verejnej správy (ďalej aj „ÚPVS“), ktorý bude umiestnený na internej infraštruktúre verejného obstarávateľa.

* + 1. Cieľom integračného zámeru je využiť existujúcu funkcionalitu ÚPVS pre integráciu interných systémov objednávateľa napojením na nasledovné moduly ÚPVS:
1. eDesk - modul elektronických schránok,
2. IAM - autentifikačný modul,
3. CEP - modul centrálnej elektronickej podateľne,
4. MEF - modul elektronických formulárov (eForm),
5. MED - modul elektronického doručovania,
6. MDURZ - modul dlhodobého uchovávania registratúrnych záznamov,
7. G2G - modul komunikačných rozhraní a riadenia procesov
	* 1. Súčasťou predmetu plnenia je vytvorenie integračného komponentu na ÚPVS a poskytnutie nasledovných služieb v rozsahu:
8. Spracovanie Dohody o integračnom zámere (DIZ) medzi konzumentom Slovenská konsolidačná, a.s. a „Národná agentúra pre sieťové a elektronické služby“ (NASES) o prepojení modulov ÚPVS a systémov konzumenta Slovenská konsolidačná, a.s.,
9. Vytvorenie a zaregistrovanie certifikátu technického užívateľa (TU) podľa špecifikácie z Integračných scenárov pre potreby využitia služby STS (rozhranie autentifikačného modulu) – prístup k rozhraniam ÚPVS pod technickým užívateľom v zmysle metodického usmernenia „Metodické usmernenie č. 1/2016“ spoločnosti NASES,
10. Nastavenie zastupovania technického účtu na príslušnú identitu subjektu konzumenta Slovenská konsolidačná, a.s.,
11. Nakonfigurovanie elektronickej schránky konzumenta Slovenská konsolidačná, a.s. spočívajúcej v nastavení prístupov, oprávnení a vytvorenie priečinkov, vrátane možnosti automatizovaného potvrdzovania doručeniek a sťahovania/odosielania správ do/z elektronického informačného systému na správu registratúry - "systém IIS MIS - Elektronická registratúra" - v zmysle požiadaviek SK, a.s.,
12. Spolupráca pri vytvorení infraštruktúrneho prepojenia medzi konzumentom Slovenská konsolidačná, a.s. a ÚPVS prostredím FIX – Testovacie prostredie (prostredie pre integrátorov pre potreby testovania integrácií) a PROD – Produkčné prostredie,
13. Zabezpečenie integračného komponentu pre automatizovanú autentifikáciu voči službe STS prostredníctvom technického užívateľa pri volaní jednotlivých modulov ÚPVS (IAM, EKR – synchrónne rozhranie modulu eDesk, G2G, MEF, MED, CEP a MDURZ) v rámci integračných scenárov.
14. Po ukončení vývoja je potrebné realizovať vypracovanie pozitívnych aj negatívnych testovacích scenárov na UAT (user acceptance testing),
15. Vykonanie UAT testovania integrácie a vypracovanie akceptačného protokolu,
16. Vypracovanie dokumentu „Prechod do produkcie“, vrátane vytvorenia certifikátov, zaregistrovania technického účtu na ÚPVS a konfigurácie schránky v zmysle požiadaviek NASES,
17. Sledovanie usmernení a metodík k integráciám príslušných komponentov informačného systému Slovenská konsolidačná, a.s. (ISSK) a spracovávanie návrhov zmien,
18. Zabezpečenie projektového manažéra integrácie na ÚPVS.
	* 1. Zhotoviteľ sa zároveň zaväzuje zabezpečiť pre objednávateľa aj súvisiace služby a zabezpečenie prevádzky existujúceho konektora do obdobia plynulého prechodu na konektor prevádzkovaný na vlastnej infraštruktúre objednávateľa. Súčasťou predmetu plnenia je teda zabezpečenie prevádzky existujúceho Integračného komponentu ÚPVS-ADAPTÉR do doby podľa písm. i predchádzajúceho odseku. Zmluvné strany sa výslovne dohodli, že náklady s tým spojené sú zahrnuté v cene podľa čl. IV tejto zmluvy.
		2. ÚPVS-ADAPTÉR je prevádzkovaný v zmysle platnej Zmluvy o poskytovaní služieb prevádzkovej podpory zo dňa 25.10.2019 (prevádzka v cloude Perpetuus) uzatvorenej so spoločnosťou DEBTEC a.s. (pôvodné obchodné meno: MERCUDO a.s.). Zmluva je účinná do 30.10.2020. Zabezpečenie akejkoľvek súčinnosti zo strany existujúceho dodávateľa, tzn. spoločnosti DEBTEC a.s. je plne v kompetencii a zodpovednosti zhotoviteľa. Link na Centrálny register zmlúv: <https://www.crz.gov.sk/index.php?ID=4282931&l=sk>
	1. Zhotoviteľ sa zaväzuje poskytovať objednávateľovi služby servisu a podporu prevádzky UPVS komponentu na obdobie 12 mesiacov v rozsahu:
		1. dodávky aktualizačných verzií aplikačného softvéru,
		2. legislatívne aktualizácie existujúcej funkcionality a zabezpečenie zhody s platnou všeobecne záväznou legislatívou SR,
		3. poskytovanie služieb „upgrade“ (aktualizácia) so súvisiacimi sprievodnými službami (popis aktualizácie, konzultácie k aktualizáciám, dodanie aktualizácie na CD/DVD/USB, emailom alebo prístupom na webové stránky zhotoviteľa za účelom stiahnutia aktualizácie). Aktualizácia sa môže týkať samotného dodaného produktu alebo niektorej súčasti tretích strán (zmena v elektronických formulároch, zmena v rozhraniach ÚPVS a NASES, zmena v niektorom z modulov, na ktorý budeme integrovaný a má dopad na funkcionalitu dodaného predmetu zákazky a iné súvisiace služby),
		4. poskytovanie konzultácií a podpory k prevádzkovaným programom, ktoré sú predmetom zákazky,
		5. metodická a prevádzková podpora (sledovanie usmernení a metodík k integráciám príslušných komponentov),
		6. služby hot-line poskytované počas pracovných dní v termíne od 8:00 – 16:00 hod.,

**III.**

**Spôsob, miesto a čas plnenia**

1. Zhotoviteľ sa zaväzuje odovzdať objednávateľovi predmet plnenia v dohodnutom rozsahu a kvalite, podľa špecifikácie uvedenej v čl. II zmluvy, a to v sídle objednávateľa.
2. Zhotoviteľ sa zaväzuje dodať pre objednávateľa plnenie podľa čl. II bod 1.1 tejto zmluvy do dvoch (2) mesiacov odo dňa schválenia UAT testovania integrácie na portál ÚPVS vrátane aktivácie technického účtu zo strany NASES (ďalej len deň schválenia), pričom zhotoviteľ sa zaväzuje preukázať objednávateľovi deň schválenia, ak ho o to požiada. Žiadosť je dostačujúce zaslať na emailovú adresu kontaktnej osoby zhotoviteľa. Služby, ktoré sú špecifikované v čl. II bod 1.2 zmluvy sa zhotoviteľ zaväzuje poskytovať objednávateľovi v období 12 mesiacov odo dňa dodania plnenia podľa čl. II bod 1.1 objednávateľovi. Plnenie sa považuje sa dodané dňom podpisu Protokolu o odovzdaní a prijatí plnenia (ďalej aj Protokol) oboma zmluvnými stranami v súlade s nasledujúcim bodom tohto článku.
3. Zmluvné strany sa dohodli, že zhotoviteľ vyzve objednávateľa na prevzatie plnenia a podpis Protokolu. Výzvu je postačujúce zaslať na emailovú adresu kontaktnej osoby objednávateľa. Následne zmluvné strany pristúpia k prevzatiu plnenia a  podpisu Protokolu, a to v lehote najneskôr 7 kalendárnych dní odo dňa doručenia výzvy zhotoviteľom. Protokol musí byť datovaný a podpísaný oboma zmluvnými stranami. Za deň prevzatia plnenia objednávateľom sa považuje deň podpisu Protokolu oboma zmluvnými stranami.
4. V prípade omeškania zhotoviteľa s plnením má objednávateľ nárok na zmluvnú pokutu vo výške 0,5 % z ceny plnenia resp. jeho časti za každý deň omeškania. Zhotoviteľ nie je v omeškaní s plnením svojho záväzku po dobu omeškania alebo neposkytnutia súčinnosti objednávateľa. Tým nie je dotknutý prípadný nárok objednávateľa na náhradu škody.

## IV.

**Cena plnenia**

1. Zmluvné strany sa dohodli, že objednávateľ zaplatí zhotoviteľovi cenu za poskytnuté plnenie v celkovej výške **..................Eur bez DPH**. Táto cena je konečná, zahŕňa v sebe všetky náklady, ktoré vzniknú zhotoviteľovi pri plnení predmetu tejto zmluvy alebo v súvislosti s ním vrátane nákladov za zabezpečenie prevádzky existujúceho konektora do obdobia plynulého prechodu na konektor prevádzkovaný na vlastnej infraštruktúre objednávateľa podľa článku II bod 1.1.3. a odmeny za licenciu podľa článku V tejto zmluvy. Cenu  nemožno navýšiť.
2. Objednávateľ sa zaväzuje zaplatiť dohodnutú cenu zhotoviteľovi v štyroch splátkach nasledovne:
	1. Prvú splátku vo výške rovnajúcej sa 1/4 sumy uvedenej v bode 1. tohto článku po podpise odovzdávacieho a preberacieho protokolu.
	2. Druhú splátku vo výške rovnajúcej sa 1/4 sumy uvedenej v bode 1. tohto článku najneskôr posledný deň najbližšieho kalendárneho štvrťroka, ktorý nasleduje po zaplatení prvej splátky.
	3. Tretiu splátku vo výške rovnajúcej sa 1/4 sumy uvedenej v bode 1. tohto článku najneskôr posledný deň najbližšieho kalendárneho štvrťroka, ktorý nasleduje po zaplatení druhej splátky.
	4. Štvrtú splátku vo výške rovnajúcej sa 1/4 sumy uvedenej v bode 1. tohto článku najneskôr posledný deň najbližšieho kalendárneho štvrťroka, ktorý nasleduje po zaplatení tretej splátky.
3. Objednávateľ zaplatí jednotlivé splátky ceny podľa predchádzajúceho bodu výlučne na základe faktúr vystavených zhotoviteľom. Splátky ceny sú splatné do 14 dní odo dňa doručenia faktúry objednávateľovi. Splátka ceny sa považuje za zaplatenú dňom zadania prevodného príkazu na úhradu.
4. Faktúra vystavená zhotoviteľom musí obsahovať všetky náležitosti stanovené príslušnými právnymi predpismi. Ak faktúra nebude obsahovať predpísané náležitosti prípadne v nej budú nesprávne alebo neúplné údaje, objednávateľ je oprávnený takúto faktúru vrátiť zhotoviteľovi na opravu a doplnenie. V takomto prípade sa objednávateľ nedostane do omeškania, začne mu plynúť nová lehota na zaplatenie ceny resp. jej časti, a to odo dňa doručenia opravenej a doplnenej faktúry, ktorá bude spĺňať zákonom predpísané náležitosti, bude obsahovať správne údaje a bude úplná.
5. Na faktúre vystavenej zhotoviteľom musí byť dátumami vymedzené časové obdobie, za ktoré je poskytnutá služby fakturovaná.
6. V prípade, ak zhotoviteľ nevystaví faktúru na zaplatenie ktorejkoľvek splátky ceny podľa bodu 2 tohto článku riadne a včas bez zavinenia na strane objednávateľa tak, aby objednávateľ mohol plniť riadne a včas, objednávateľ sa nedostane do omeškania.
7. Zhotoviteľ berie na vedomie, že v zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019“) mu vznikne povinnosť vydávať, okrem faktúry podľa bodu 3 tohto článku, aj zaručenú elektronickú faktúru podľa zákona č. 215/2019. Objednávateľ berie na vedomie, že v zmysle zákona č. 215/2019 mu vznikne povinnosť prijímať od zhotoviteľa, okrem faktúry podľa bodu 3 tohto článku aj zaručenú elektronickú faktúru, ktorú bude povinný vydávať zhotoviteľ podľa zákona č. 215/2019.

**V.**

**Licencia**

1. Zhotoviteľ udeľuje objednávateľovi na plnenie poskytnuté objednávateľovi podľa čl. II tejto zmluvy nevýhradnú, územne vecne a časovo neobmedzenú licenciu podľa ustanovení zákona č. 185/2015 Z.z. Autorský zákon. Objednávateľ je oprávnený použiť plnenie na účel vyplývajúci z tejto zmluvy.
2. Zhotoviteľ vyhlasuje a zodpovedá za to, že k dielu je oprávnený udeliť objednávateľovi licenciu, a že mu nie sú známe žiadne práva tretích osôb, ktoré by bránili použitiu autorského diela objednávateľom v súlade so zmluvou. V prípade, ak sa preukáže uvedené vyhlásenie ako nepravdivé, je zhotoviteľ povinný uvedenú právnu vadu odstrániť bezodkladne na vlastné náklady a nahradiť objednávateľovi prípadnú škodu, ktorá mu v dôsledku uvedeného vznikne.
3. Objednávateľ takto udelenú licenciu prijíma a zaväzuje sa ju používať v súlade s touto zmluvou.
4. Zmluvné strany sa výslovne dohodli, že odmena za poskytnutie licencie je zahrnutá v celkovej cene plnenia podľa čl. IV tejto zmluvy.

**VI.**

**Kontaktné osoby**

1. Kontaktné osoby za objednávateľa:

Meno, priezvisko, mail: @konsolidacna.sk

tel. č. : 02/57 289 xxx

Meno, priezvisko, mail: @konsolidacna.sk

tel. č. : 02/57 289 xxx

1. Kontaktné osoby za zhotoviteľa:

Meno, priezvisko, mail: @xxx

tel. č. : xxx

**VII.**

**Ochrana osobných údajov a informácií**

1. Zmluvné strany sa zaväzujú, že ak by došlo pri plnení predmetu tejto zmluvy ku k spracovaniu alebo nakladaniu s osobnými údajmi, ktoré zhromažďuje SK, a.s. vo svojich informačných systémoch, budú postupovať v súlade s nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej aj GDPR) a zákonom č. 18/2018 Z. z. o ochrane osobných údajov a o zmene a doplnení niektorých zákonov v platnom znení (ďalej len zákon o ochrane osobných údajov), tak aby nedošlo k porušeniu základných práv a slobôd dotknutých osôb.
2. Zmluvné strany sa zaväzujú, že všetky poskytované údaje a informácie na základe tejto dohody sa budú považovať za dôverné a nepoužijú ich inak, než za účelom splnenia predmetu tejto zmluvy. Zmluvné strany sa ďalej zaväzujú že informácie a údaje v súlade so všeobecne záväznými právnymi predpismi nebudú sprístupňovať tretím stranám, ani svojim vlastným zamestnancom a zástupcom, s výnimkou tých, ktorí s týmito informáciami zabezpečujú plnenie pracovných úloh, vyplývajúcich z ich pracovnej náplne a budú tieto informácie chrániť. Táto povinnosť platí aj po ukončení platnosti tejto dohody.
3. O skutočnostiach týkajúcich sa druhej zmluvnej strany, o ktorých sa v súvislosti s predmetom zmluvy zmluvné strany dozvedia a ktorých oznámenie tretím osobám by mohlo poškodiť oprávnené záujmy druhej zmluvnej strany, sú povinné obe zmluvné strany zachovávať mlčanlivosť a zabezpečiť ich proti zneužitiu. Táto povinnosť trvá aj po skončení platnosti či účinnosti tejto Zmluvy.

**VIII.**

**Zodpovednosť za vady, záručný servis**

1. Zhotoviteľ zodpovedá za prípadné vady diela v súlade s ustanoveniami § 560 a nasl. Obchodného zákonníka.
2. Zhotoviteľ poskytuje záruku na predmet plnenia 12 mesiacov, pričom záručná doba začína plynúť odo dňa prevzatia plnenia objednávateľom v súlade s čl. III bodom 3 tejto zmluvy. V prípade, ak by dielo malo vadu, záručná doba počas trvania vady neplynie.
3. Odstránenie vád prevezme objednávateľ protokolárne. Protokol o odstránení vady musí byť datovaný a podpísaný oboma zmluvnými stranami. Po jeho podpise oboma zmluvnými stranami začne opätovne plynúť nová záručná doba 12 mesiacov.
4. Prípadný problém alebo závadu s funkčnosťou aplikačného programového vybavenia sa zhotoviteľ zaväzuje začať odstraňovať bezodkladne, najneskôr v lehote do 8 hodín od nahlásenia závady, resp. problému. Oznámenie je postačujúce zaslať na emailovú adresu kontaktnej osoby zhotoviteľa. Zhotoviteľ sa zaväzuje závadu resp. problém odstrániť do 24 hodín. V prípade, ak odstránenie závady nebude možné do 24 hodín od jej nahlásenia, zmluvné strany si dohodnú lehotu jej odstránenia aj bez písomného dodatku k tejto zmluve.
5. V prípade omeškania zhotoviteľa so začatím odstraňovania závady resp. problému podľa predchádzajúceho bodu, má objednávateľ nárok na zmluvnú pokutu vo výške 0,05 % z ceny plnenia za každý deň omeškania. Tým nie je dotknutý prípadný nárok objednávateľa na náhradu škody.
6. Počas plynutia záručnej doby poskytuje zhotoviteľ objednávateľovi bezplatný záručný servis. Náklady spojené s odstránením vád v zmysle § 560 a nasl. Obchodného zákonníka, prípadne problémov a závad podľa bodu 4 tohto čl. počas plynutia záručnej doby znáša zhotoviteľ.

**IX.**

**Odstúpenie od zmluvy a Záverečné ustanovenia**

1. V prípade porušenia povinností vyplývajúcich zo zmluvy je druhá zmluvná strana oprávnené v súlade s ustanoveniami Obchodného zákonníka od zmluvy odstúpiť.
2. Zmluvné strany sa dohodli, že odstúpenie od zmluvy bez poskytnutia dodatočnej primeranej lehoty na plnenie je možné v prípade podstatného porušenia zmluvy, v prípade ak ktorákoľvek zmluvná strana vstúpi do likvidácie, alebo bude na jej majetok súdom vyhlásený konkurz, alebo bude zamietnutý návrh na vyhlásenie konkurzu pre nedostatok majetku.
3. Zmluvné strany sa dohodli, že za podstatné porušenie zmluvy zhotoviteľom sa považuje porušenie povinností podľa čl. II tejto zmluvy dodať dielo riadne a včas pokiaľ je v omeškaní viac ako 20 dní. Za podstatné porušenie zmluvy objednávateľom sa považuje porušenie povinností zaplatiť cenu riadne a včas v súlade s ustanoveniami čl. IV pokiaľ je v omeškaní s plnením viac ako 30 dní.
4. Odstúpením od zmluvy nie je dotknutý nárok na náhradu škody, ktorý vznikol zmluvnej strane tým, že druhá zmluvná strana nesplnila riadne a včas svoj záväzok.
5. Zmluvné strany sa dohodli a zhotoviteľ súhlasí s tým, že objednávateľ je oprávnený od zmluvy odstúpiť aj bez uvedenia dôvodu. Takéto odstúpenie je účinné dňom jeho doručenia druhej zmluvnej strane spôsobom podľa nasledujúceho bodu.
6. Odstúpenie musí mať písomnú formu, účinným sa stáva jeho doručením druhej zmluvnej strane na adresu uvedenú v záhlaví tejto zmluvy, resp. do elektronickej schránky zriadenej v súlade s ustanoveniami zákona č. 305/2013 Z.z. o e-Governmente. V prípade, ak sa zásielka vráti s poznámkou „nevyzdvihnuté v odbernej lehote“ alebo s poznámkou „adresát neznámy“, hoci odstúpenie bolo zaslané na dohodnutú adresu, odstúpenie sa považuje za doručenú dňom vrátenia nedoručenej zásielky odosielateľovi. Týmto dňom zároveň nadobúda účinnosť. Ak adresát bezdôvodne odoprel písomnosť prijať, je doručená dňom, keď sa jej prijatie odoprelo.
7. Zmluvné strany berú na vedomie, že spolu s touto zmluvou uzavrú medzi sebou aj zmluvu o spracúvaní osobných údajov v súlade s ustanoveniami GDPR a zákonom o ochrane osobných údajov, a to s účinnosťou najneskôr ku dňu začatia spracúvania osobných údajov zhotoviteľom ako sprostredkovateľom.
8. Zmluva je vyhotovená v dvoch (2) rovnopisoch, pre každú zmluvnú stranu je určené jedno vyhotovenie.
9. Zmluvu je možné meniť a dopĺňať len písomnými dodatkami podpísanými oboma zmluvnými stranami.
10. Zmluva nadobúda platnosť a zaväzuje účastníkov dňom jej podpísania oboma Zmluvnými stranami. Účinnosť nadobúda v súlade s § 47a ods. 1 Občianskeho zákonníka dňom nasledujúcim po dni zverejnenia v Centrálnom registri zmlúv vedenom Úradom vlády SR.
11. Zmluvné strany vyhlasujú, že zmluvu uzavreli na základe ich slobodnej vôle, nebola uzavretá v tiesni za nápadne nevýhodných podmienok, ich zmluvná voľnosť nie je obmedzená. Zmluvu si prečítali, jej obsahu rozumejú a na znak súhlasu s i jej obsahom zmluvu podpisujú.

Za Objednávateľa:

V Bratislave, dňa

………………………………………….. …………………………………………..

 Slovenská konsolidačná, a. s. Slovenská konsolidačná, a. s.

Za Zhotoviteľa:

V ...., dňa

…………………………………………..